એમોન ભલે પોલીસવડાની સામે સ્વીકારે નહીં, પરંતુ અંદરથી તો એ સમજતો જ હતો, કે, છાવણીની અંદર કેદીઓ માટે ભોજન-વ્યવસ્થા માટેની જનરલ પોહ્‌લની માર્ગદર્શિકા પ્રમાણે લાદવામાં આવેલી ઝીણી-ઝીણી વિગતોની સંપૂર્ણ માહિતી લિપોવા સ્ટ્રીટમાં બનનારી ઓસ્કરની છાવણીને આપવાની જરૂર નહીં પડે. કારણ કે એમ કરવાથી તો એમોને જ એવી આપત્તિઓનો સામનો કરવો પડે તેમ હતું, જેની સામે તેનો કોઈ જ બચાવ કામ ન લાગે! તે પોતે એમ જ માનતો હતો કે પ્લાઝોવમાં કેદીઓમાં થોડો-ઘણો સંઘર્ષ તો થતો રહેવો જ જોઈએ! આ કારણસર, જેલની ભોજનસામગ્રીનો કેટલોક હિસ્સો એ ક્રેકોવના ખુલ્લા બજારમાં પોતાના એક યહૂદી એજન્ટ વિલેક ચિલોવિક્ઝ મારફતે બારોબાર વેંચી દેતો હતો. વિલેક બજારના ફેફ્ટરી વહીવટકર્તાઓ, વેપારીઓ અને છેક ક્રેકોવના રેસ્ટોરન્ટ સુધી સંપર્કો ધરાવતો હતો.